Vilborg Davíðsdóttir fæddist á Þingeyri árið 1965 . Hún lauk prófi frá Háskóla Íslands í hagnýtri fjölmiðlun árið 1991 , BA prófi í þjóðfræði og ensku 2005 og MA í þjóðfræði árið 2011 . Hún starfaði sem blaðamaður , dagskrárgerðarmaður og fréttakona á hinum ýmsu fjölmiðlum frá 1985 til 2000 en hefur síðan þá helgað sig ritstörfum . Þá hefur hún kennt þjóðfræði við HÍ og gegnt þar starfi Jónasar Hallgrímssonar við meistaranám í ritlist . Vilborg hefur sérhæft sig í ritun sögulegra skáldsagna og hlotið fyrir lofsamlega dóma . Fyrsta bók hennar , Við Urðarbrunn , kom út árið 1993 og framhald hennar , Nornadómur , árið eftir , en þær gerast um aldamótin 900 og segja frá baráttu norsk-írskrar ambáttar fyrir frelsi úr ánauð . Fyrir þær hlaut Vilborg verðlaun Íslandsdeildar IBBY og Skólamálaráðs Reykjavíkur . Bækurnar komu síðar út undir titlinum Korku saga og hefur hún verið notuð við kennslu bæði á unglingastigi grunnskóla um land allt og í framhaldsskólum frá útgáfu . Í sögulegu skáldsögunum Eldfórninni , Galdri og Hrafninum leitaði Vilborg aftur til 14. og 15. alda . Sú síðasttalda , sem gerist meðal inúíta og norrænna manna á Grænlandi , var tilnefnd til Íslensku bókmenntaverðlaunanna ( 2005 ) og sömuleiðis skáldsagan Auður ( 2009 ) , fyrsta bindið í þríleik hennar um landnámskonuna Auði djúpúðgu Ketilsdóttur . Önnur bókin , Vígroði , kom út 2012 og 2017 sú síðasta , Blóðug jörð , sem jafnframt er sjálfstæð saga um flótta Auðar yfir hafið frá Skotlandi um Orkneyjar og Færeyjar til Íslands . Árið 2015 kom út sannsagan Ástin , drekinn og dauðinn sem tilnefnd var til Fjöruverðlaunanna . Vilborg hefur vakið mikla athygli fyrir að svipta þar burt þeirri bannhelgi sem lengi hefur hvílt á umræðu um dauða og sorg . Þar segir hún frá ferðalaginu með drekanum en svo nefndu þau eiginmaður hennar heilakrabbamein sem dró hann til dauða í blóma lífsins árið 2013 og fyrsta ári sínu sem ekkja .